FI Euroopan unionin virallinen lehti CE 78/493

(2004/C 78 E/0514)

KIRJALLINEN KYSYMYS E-3222/03

esittäjä(t): Proinsias De Rossa (PSE) komissiolle

(31. lokakuuta 2003)

Aihe: Kadonneet henkilöt

Komissio ilmoitti syyskuussa 2001 antamassaan vastauksessa kadonneiden henkilöiden yhteyspalveluita koskevaan kysymykseeni E-1932/01 (1) keskittyvänsä tuolloin kadonneiden lasten ja nuorten tilanteeseen.

Asiaa koskevia jäsenvaltioiden voimassa olevia säännöksiä tarkastelevan tutkimuksen odotettiin valmistuvan alkuvuodesta 2002. Mihin toimiin tämän tutkimuksen tulosten pohjalta on ryhdytty?

Belgia on esittänyt päätöslauselman, jossa jäsenvaltioita vaadittiin perustamaan kansallisia toimipisteitä ja seurantakeskuksia lasten katoamisten ja sukupuolisen hyväksikäytön estämiseksi. Mihin toimiin tämän päätöslauselmaesityksen pohjalta on ryhdytty?

Brysselissä syyskuussa 2002 järjestetty ihmiskaupan ehkäisemistä ja torjumista käsitellyt eurooppalainen konferenssi suositteli, että Euroopan laajuisen kadonneiden henkilöiden tietokannan perustamisesta tehtäisiin toteutettavuustutkimus. Euroopan parlamentti toisti tämän suosituksen äskettäisessä Daphne II -ohjelmaa koskevassa päätöslauselmassaan (2). Mihin toimiin tämän suosituksen pohjalta on ryhdytty?

António Vitorinon komission puolesta antama vastaus

(3. joulukuuta 2003)

Tutkimus, johon arvoisa parlamentin jäsen viittaa, on nimeltään Child Abuse and Adult Justice. A comparative study of different European Criminal Justice Systems handling of cases concerning Child Sexual Abuse. Sen on tehnyt ruotsalainen järjestö Rädda Barnen yhteistyössä muiden eurooppalaisten järjestöjen kanssa. Arvoisalle parlamentin jäsenelle on lähetetty kopio kyseisestä tutkimuksesta.

Mitä taas tulee neuvoston päätöslauselmaan (3), jossa kehotetaan komissiota tekemään tutkimus kadonneista tai seksuaalisesti hyväksikäytetyistä lapsista, käynnistettiin tähän liittyvä hanke STOP II -ohjelman puitteissa vuonna 2002 (4). Hankkeen ensimmäisen vaiheen aikana selvitetään lasten katoamisen ja seksuaalisen hyväksikäytön todellista laajuutta. Hankkeen toisen vaiheen aikana tehdään kokonaisselvitys lasten katoamisen ja hyväksikäytön torjumiseksi aktiivisesti toimivien jäsenvaltioiden kansalaisjärjestöjen olemassaolosta, tehtävistä ja rakenteesta. Hankkeen kolmannessa vaiheessa tarkastellaan lainsäädännöllisiä näkökohtia, jotka liittyvät lasten katoamisen ja hyväksikäytön torjumiseksi aktiivisesti toimivien jäsenvaltioiden kansalaisjärjestöjen osallisuuteen. Tällöin tarkastellaan erityisesti toimivaltaisten viranomaisten näille järjestöille lähettämiin luottamuksellisiin tietoihin liittyviä kysymyksiä. Loppuraportin odotetaan valmistuvan 31. päivään maaliskuuta 2004 mennessä.

Brysselissä syyskuussa 2002 pidetyssä eurooppalaisessa konferenssissa, jossa käsiteltiin ihmiskaupan ehkäisemistä, suositettiin, että tehtäisiin toteutettavuustutkimus kadonneita ihmisiä koskevan eurooppalaisen tietokannan perustamisesta. Euroopan parlamentti toisti suosituksen Daphne II -ohjelmaa koskevassa päätöslauselmassaan (5). Vastaus suositukseen esitettiin komission Daphne II -ohjelmaa koskevan muutetun ehdotuksen (6) perusteluissa. Niissä todettiin, että kadonneita ihmisiä ja erityisesti lapsia voidaan jo etsiä Schengenin tietojärjestelmän (SIS) avulla (ks. myös Schengenin yleissopimuksen 97 artikla). SIS:n toisen sukupolven sovellus tulee sisältämään saman toiminnon. Kyseisten SIS:n käyttöominaisuuksien vuoksi komissio ei katso, että olisi tarpeen tarkastella erityisten lisäjärjestelmän kehittämistä. Se sisältäisi päällekkäisyyksiä nykyisen järjestelmän kanssa ja synnyttäisi merkittäviä lisäkustannuksia.

(1) EYVL C 40 E, 14.2.2002, s. 142.

(2) P5_TA(2003)0366 — A5-0280/2003.

(3) EYVL C 283, 9.10.2001.

(4) Hanke 2002/STOP II/108.

(5) P5_TA(2003)0366 — A5-0280/2003.

(6) KOM(2003) 616 lopullinen.